Лъэ быдэкIэ мэув
Иджыблагъэ Москва щекIуэкIа «Бжьыхьэ дыщафэ» урысейпсо мэкъумэшхэкI гъэлъагъуэм ехъулIэныгъэкIэ хэта IуэхущIапIэхэм ящыщщ «Велес-Агро» ООО-р.
Лъэ быдэкIэ ува мы IуэхущIапIэм зэманым сыткIи декIуу и лэжьыгъэр къызэгъэпэщащ. Мыбы иIэщ дунейпсо мардэм тету зыхуей-зыхуэфIхэмкIэ яузэда джэджьей кърегъэшыпIэхэр, джэдылым щелэжь цеххэр. Джэдылым къыхащIыкIа шхыныгъуэхэр (ахэр 15 мэхъу) ди республикэми нэгъуэщI щIыналъэхэми ирагъашэ. ЩэхуакIуэхэм хурагъашэ джэд укIагъащIэхэри ягъэщтахэри. Ахэр псори тарэ екIухэм илъщ, нэгъуэщI къэралыгъуэхэм щагъэхьэзырхэм емыфIэкIмэ, къакIэрымыхуу.
«Бжьыхьэ дыщафэм» щагъэлъэгъуа шхыныгъуэхэр куэдым ягу ирихьащ икIи щIыналъэ зыбжанэм зэгурыIуэныгъэхэр иращIылIащ.
«Велес-Агро»-м къыкIэрымыхуу «Велес-АКВА» IэнатIэми зеужь. Мыбы къыщIигъэкI минерал псыхэр Iуащхьэмахуэ лъапэ и Лъэпкъ паркым щрагъахъуэ. ЗэрыфщIэщи, абыхэм я процент 60-м щIигъур мыл зытежыхьахэмрэ къыр лъагэхэмрэ къащIож. Абыхэм ящыщщ псы хъущхъуэ къыщыщIэж щIыпIэу 100-м щIигъу здэщыIэ Балъкъ псым и къежьапIэри. Мы щIыпIэхэм зы жэщ-махуэм къриубыдэу псы литр мелуан 50-м нэблагъэ къащIож. «Велес-АКВА» предприятэм и псыр а щыгу жыжьэм щрегъахъуэ, и къабзагъэкIэ дэбгъуэн щымыIэу.
Заводым къыщIегъэкI балийм, тIамым (апельсиным), кхъужьым къыхищIыкI псы IэфIхэр, куэдым ягу ирихь «Крем-содэ»-р, «Тархун»-р.
Шэрэдж Дисэ.
